Lähes vuosisadan käytössä ollut opetusluuranko väistyy yhä useammin koulun vintille muovisen jäljitelmän tieltä. Ihmisluurangon säilyttäminen komerossa koetaan ongelmalliseksi, ja siksi esimerkiksi Toijalan yhteiskoulun Nestori seisoo nyt Tampereella luonnontieteellisen museon varastossa.

Mistä on kyse? Enää harva koulu käyttää anatomian opetukseen aitoja ihmisluurankoja

Ihmisluurangosta eroon pääseminen on monimutkaista

Luonnontieteellinen museo on yksi mahdollinen säilytyspaikka entiselle opetusluurangolle, sillä museon kokoelmissa luuranko on käytettävissä yleishyödylliseen tutkimukseen

Tampereen museoiden kokoelmakeskuksessa luonnontieteellisen museon varastohuoneessa täytettyjen eläinten keskellä seisoo ihmisen luuranko.

"Nestorin" alkuperää ei tiedetä tarkkaan, kertoo museoamanuenssi Tomi Kumpulainen riisuessaan suojalakanaa sen yltä.

- Luuranko tuli meille vuosi sitten lahjoituksena Toijalan yhteiskoulusta. Siellä se oli ollut pitkään opetuskäytössä, mutta kukaan ei tiedä mistä se on alunperin saatu.

Kuten koulujen opetusluurangoista yleensä, myös toijalalaisesta liikkuu monenlaisia tarinoita.

- On spekuloitu, voisiko hän olla punavanki sisällissodan ajoilta, mutta se ei vaikuta todennäköiseltä. Joku on ehdottanut myös koulun entistä vahtimestaria.

Joskus luurankojen vitsaillaan olevan leukojen kulumista päätellen naispuolisia. Tomi Kumpulaisen ei ole tarvinnut tutkia varaston nurkassa seisojan leukaperiä sukupuolen selvittämiseksi.

- Kyllä tämä lantion ja kokonsa puolesta kuitenkin vaikuttaa mieheltä.

Mihin haudata tuntemattomat jäänteet?

Lähemmässä tarkastelussa on huomattu, että Nestoria koossa pitävät koristeelliset kiinnikkeet ovat hyvin ammattitaitoista tekoa, mikä viittaa Kumpulaisen mukaan ulkomaille.

- Nestori vaikuttaa tehdasvalmisteiselta opetusluurangolta.

Voisi kuvitella, ettei ole parempaa tapaa kertoa ihmisen luustosta koululaisille kuin aidon luurangon esitteleminen. Tätä pidetään kuitenkin kouluissa nykyään eettisesti arveluttavana.

- Monissa kouluissa on ollut opetusluurankoja lähes sadan vuoden ajan, mutta sittemmin ne on korvattu muovisilla jäljitelmillä. Oikea luuranko on viety vintille odottamaan jatkosijoitusta.

Ihmisluurangosta eroon pääseminen ei ole yksinkertaista. Koulut eivät halua säilyttää luurankoja kaapeissaan, mutta hautaaminenkin on ongelmallista, kun ei tiedetä millaisin menoin ja minne jäännökset voitaisiin sijoittaa.

Nestorista ei ole kerrottu kummitusjuttuja. Tomi Kumpulainen

- Museo on oikea paikka luurangolle, sillä täällä säilytetään luonnontieteellisiä näytteitä. Näytteen yleishyödyllinen tutkimuskäyttö on täällä mahdollista kenelle tahansa. Jos vainajan alkuperä joskus selviäisi, luovuttaisimme toki luurangon sinne minne se kuuluu, Tomi Kumpulainen sanoo.

Helppohoitoinen ja hyväkäytöksinen säilytettävä

Nestori seisoo varaston seinänvierustalla lakanansa alla pölyltä suojassa. Noin kerran vuosikymmenessä hänet tomutetaan huolella.

- Päivittäistä huolenpitoa Nestori ei kaipaa, mutta aina välillä on syytä tehdä tarkastus luukuoriaisten varalta. Tosin kaikki kokoelmiin tulevat näytteet saapuvat tänne pakastimen kautta, joten tuholaisia esiintyy harvoin.

Luurangot ovat Kumpulaisen mukaan helppohoitoisia - ja hyväkäytöksisiä: Ainakaan Nestorin ei ole raportoitu kolistelevan luitaan tai muuten pelottelevan varastossa kävijöitä. Ehkä siksi tyhjien silmäkuoppien edessä seisominenkaan ei museoamanuenssia hätkäytä.

- Luonnontieteilijänä sitä on tottunut olemaan entisten elävien keskellä. Se, mikä on joskus elänyt, kertoo entisestä elämästä ja siitä voi oppia. Tietysti mitä enemmän asioita pohtii, sitä kummallisemmaksi ne muuttuvat. Nestorista ei kuitenkaan ole kerrottu kummitusjuttuja.